b'\n_START_ARTICLE_\nDrumul Fran\xc8\x9bei\n_START_SECTION_\nRezumat\n_START_PARAGRAPH_\nNatalis Delpierre, c\xc4\x83pitan \xc3\xaen Armata Francez\xc4\x83, poveste\xc8\x99te \xc3\xaent\xc3\xa2mpl\xc4\x83rile prin care a trecut cu prilejul vizitei f\xc4\x83cute surorii sale Irma, \xc3\xaen vara anului 1792. Pe atunci sora sa locuia \xc3\xaen Prusia, unde lucra ca servitoare \xc3\xaen casa doamnei Keller \xc8\x99i a fiului s\xc4\x83u, Jean. \xc3\x8en perioada vizitei sale apar zvonurile unei posibile \xc3\xaenfrunt\xc4\x83ri armate \xc3\xaentre Fran\xc8\x9ba \xc8\x99i Germania._NEWLINE_C\xc3\xa2nd izbucne\xc8\x99te r\xc4\x83zboiul \xc3\xaentre Fran\xc8\x9ba \xc8\x99i Prusia, Delpierre \xc8\x99i prietenii s\xc4\x83i trebuie s\xc4\x83 g\xc4\x83seasc\xc4\x83 atunci calea de a se \xc3\xaentoarce \xc3\xaen Fran\xc8\x9ba. Jean Keller este obligat s\xc4\x83 se al\xc4\x83ture armatei prusace \xc8\x99i s\xc4\x83 lupte sub comanda unui ofi\xc8\x9ber care \xc3\xaei este rival \xc3\xaen dragoste. Ambii doresc s\xc4\x83 cucereasc\xc4\x83 inima domni\xc8\x99oarei Marthe de Lauranay. La scurt\xc4\x83 vreme, ea, bunicul s\xc4\x83u, Irma \xc8\x99i Natalis sunt for\xc8\x9ba\xc8\x9bi s\xc4\x83 p\xc4\x83r\xc4\x83seasc\xc4\x83 Prusia \xc8\x99i s\xc4\x83 plece \xc3\xaen Fran\xc8\x9ba._NEWLINE_C\xc4\x83l\xc4\x83toria este trist\xc4\x83 \xc8\x99i anevoioas\xc4\x83, iar pericolul care-i p\xc3\xa2nde\xc8\x99te la fiecare pas cre\xc8\x99te odat\xc4\x83 cu \xc3\xaent\xc3\xa2lnirea lui Jean, care a dezertat din armata prusac\xc4\x83. Protagoni\xc8\x99tii asist\xc4\x83 la r\xc4\x83zboiul purtat la frontiera franco-prusac\xc4\x83 \xc8\x99i sunt captura\xc8\x9bi de un batalion austriac. Chiar \xc3\xaen clipa \xc3\xaen care Jean \xc8\x99i Natalis sunt pe cale s\xc4\x83 fie executa\xc8\x9bi, armata francez\xc4\x83 intervine \xc8\x99i \xc3\xaei salveaz\xc4\x83, \xc3\xaenrol\xc3\xa2ndu-i apoi pentru lupta \xc3\xaempotriva invadatorilor._NEWLINE_Dup\xc4\x83 \xc3\xaencheierea r\xc4\x83zboiului, se stabilesc cu to\xc8\x9bii \xc3\xaen Fran\xc8\x9ba, unde Jean \xc8\x99i Marthe se c\xc4\x83s\xc4\x83toresc.\n_START_SECTION_\nCapitolele c\xc4\x83r\xc8\x9bii\n_START_PARAGRAPH_\nCapitolele acestei c\xc4\x83r\xc8\x9bi nu au titlu, ci sunt numerotate de la I la XXV.\n_START_SECTION_\nClimatul istoric al evenimentelor narate \xc3\xaen roman\n_START_PARAGRAPH_\nFaptul c\xc4\x83 personajul principal este un fiu de agricultor \xc3\xaenrolat \xc3\xaen armat\xc4\x83 \xc3\xaei permite lui Jules Verne s\xc4\x83 prezinte consecin\xc8\x9bele Revolu\xc8\x9biei franceze, care a marcat trecerea de la monarhia absolut\xc4\x83 la republic\xc4\x83. Acest eveniment major al epocii moderne a \xc3\xaenceput \xc3\xaen 1789 cu reunirea Adun\xc4\x83rii St\xc4\x83rilor Generale \xc8\x99i c\xc4\x83derea Bastiliei \xc8\x99i a luat sf\xc3\xa2r\xc8\x99it odat\xc4\x83 cu lovitura de stat din 18 Brumar a lui Napoleon Bonaparte._NEWLINE_Romanul prezint\xc4\x83 influen\xc8\x9ba pe care a avut-o revolu\xc8\x9bia asupra or\xc3\xa2nduirii sociale. Dac\xc4\x83, \xc3\xaen perioada monarhiei absolute, era imposibil pentru fiul unui \xc8\x9b\xc4\x83ran s\xc4\x83 ocupe pozi\xc8\x9bii mai \xc3\xaenalte de subofi\xc8\x9ber \xc3\xaen cadrul armatei, noul regim \xc3\xaei permite s\xc4\x83 urce pe scara ierarhic\xc4\x83 p\xc3\xa2n\xc4\x83 la c\xc4\x83pitan \xc8\x99i, dac\xc4\x83 \xc3\xaenva\xc8\x9b\xc4\x83 s\xc4\x83 scrie \xc8\x99i s\xc4\x83 citeasc\xc4\x83 poate ajunge chiar mai sus._NEWLINE_Din punct de vedere politic, perioada asupra c\xc4\x83reia se concentreaz\xc4\x83 ac\xc8\x9biunea romanului este cea a r\xc4\x83zboiului izbucnit \xc3\xaentre Fran\xc8\x9ba \xc8\x99i unele dintre monarhiile europene care inten\xc8\x9bionau s\xc4\x83-l repun\xc4\x83 \xc3\xaen drepturi pe regele Ludovic al XVI-lea. R\xc4\x83zboiul, care s-a desf\xc4\x83\xc8\x99urat \xc3\xaen anul 1792 \xc8\x99i a opus armatei franceze alian\xc8\x9ba dintre armatele austriac\xc4\x83 \xc8\x99i prusac\xc4\x83, s-a \xc3\xaencheiat pe 20 septembrie cu b\xc4\x83t\xc4\x83lia de la Valmy, for\xc8\x9bele invadatoare fiind oprite.\n_START_SECTION_\nTeme abordate \xc3\xaen cadrul romanului\n_START_PARAGRAPH_\nLa fel ca \xc8\x99i \xc3\xaen Cele 500 de milioane ale Begumei, Jules Verne \xc3\xae\xc8\x99i vars\xc4\x83 tot dispre\xc8\x9bul fa\xc8\x9b\xc4\x83 de germani, pe care \xc3\xaei descrie aproape \xc3\xaen totalitate ca ni\xc8\x99te tic\xc4\x83lo\xc8\x99i. Aceast\xc4\x83 atitudine este prezent\xc4\x83 \xc3\xaen toate operele sale \xc3\xaen care apar personaje de origine german\xc4\x83.'